Den gjengse nordmann har liten kjennskap til cricket, til tross for at cricket er en av verdens største lagidretter.

Sporten har enorm utbredelse i Asia, Oseania og deler av Europa – spesielt i nasjoner som tidligere har vært britiske kolonier (India, Pakistan, Australia osv.).

Tirsdag møtes Vestindia (også kalt Karibia) og Pakistan til kamp om en plass i semifinalen i T20-VM.

Har du spørsmål eller meninger om cricket? Send inn ditt spørsmål på Twitter - merk meldingen med hashtagen #nrksport, og få spørsmålet besvart av NRKs eksperter direkte på TV!

Hva er Twenty20-cricket?

T20-VM, eller verdensmesterskapet i Twenty20-cricket, er en form for «lyn-cricket» der kampene gjerne ikke varer mer enn 3 timer. I tradisjonell cricket, såkalt test cricket, kan kampene vare i flere dager.

Forskjellen mellom lyncricket og test cricket er at hvert lag kun har 20 overs, altså 20 kastomganger, til å skaffe seg poeng. I test cricket har hvert lag 90 overs per dag kampen pågår (se full ordliste i faktaboks).

SLAGMANN: Slagmennene, eller batsmen, forsøker å slå ballen ut av banen og forhindre at ballen treffer de tre pinnene (wickets) bak ham. Foto: SAEED KHAN / Afp

I Twenty20-cricket har hvert lag én omgang, eller inning, til å skaffe seg poeng. I vanlig cricket har hvert lag to innings, der hver inning altså varer mye lengre enn i T20-cricket.

Slik får man poeng

Når for eksempel India har inning, er det deres slagmenn, eller batsmen, som skal slå etter ballen for å få poeng.

Samtidig skal utelaget prøve å hindre laget i å ta poeng ved å kaste ballen på pinnene som gjemmer seg bak slagmennene, såkalte wickets, eller ved å fange batsmennenes slag i fast grep.

Innelaget får fra null til seks poeng (runs) per ball:

Seks poeng oppnås når ballen slås ut av banen uten at den har vært i bakken. En såkalt sekser.

Fire poeng oppnås når ballen går ut over sidelinjen, men har vært i bakken. En såkalt firer.

Ett til tre poeng oppnås ved først å treffe ballen, og deretter å løpe frem og tilbake mellom de to wickets-stilingene mens ballen er i spill ute på banen.

Hvordan vinne kampen?

Dersom kasteren, også kalt bowleren, fra utelaget klarer å kaste ballen i en av pinnene uten at batsman klarer å slå bort ballen, er batsman ute. Da må en ny batsman inn.

KASTER: Kasterne, eller såkalte bowlere, forsøker å gi slagmennene vanskelige skruballer og helst treffe pinnene som gjemmer seg bak slagmennene. Bowlerne tar gjerne lang løpefart og har helt spesielle håndleddsteknikker for å gi ballene skru. Foto: PUNIT PARANJPE / Afp

Hvert lag har 11 spillere, der to batsmen må være på banen til enhver tid. Så dersom utelaget klarer å slå ut 10 av motstanderlagets batsmen, er inningen, eller omgangen, ferdigspilt og poengsummen for innelaget blir stående.

Deretter bytter lagene plass før den andre inningen begynner. Det laget som har vært batsmen blir utespillere og bowlere, mens utelaget skal inn i midten og være batsmen.

Lyst på en enda fyldigere innføring i regelverket? Sjekk ut BBCs fyldige innføringssider her!

Cricket er først og fremst en kamp mellom kaster og slagmann. Kasteren prøver å slå ut slagmannen ved motsatt wickets-stilling på forskjellige måter, bl.a. ved å treffe wicketsene bak ham. Kasterne har utviklet en rekke ulike skruvarianter for å sette slagmennene på prøve.

Banen er oval og har gressdekke med et ca. 20 m langt midtfelt - pitch - hvor to rekker av tre wickets ("gjerde") står i hver ende.

T20-VM 2014 spilles i Bangladesh. Vestindia er regjerende mestere fra 2012.